बेतिया में 10 हजार रुपए रिश्वत लेते भितहां के सीओ गिरफ्तार
कलेक्ट्रेटमें आयोजित बैठक में शामिल होने आए भितहां प्रखंड के सीओ चांद बिहारी शरण को विजिलेंस ने दस हजार रुपए रिश्वत लेते गिरफ्तार किया है। सीओ जमीन की रसीद काटने के एक मामले में रिश्वत ले रहे थे। निगरानी पटना की टीम ने कलेक्ट्रेट पूर्वी गेट के मंदिर के समीप से उन्हें दबोचा। पूछताछ के बाद टीम सीओ को साथ ले गई। उन्हें निगरानी कोर्ट में पेश किया जाएगा। सीओ छपरा के साहेबगंज मोहल्ले के रहने वाले हैं।
निगरानी डीएसपी विनय कुमार ने बताया कि मामला जमीन से संबंधित है। भितहां के ही रहने वाले प्रद्युम्न मणि मिश्र के पुत्र प्रदीप मणि मिश्र ने इसकी शिकायत की थी। रसीद काटने के लिए सीओ चांद बिहारी ने प्रदीप से 27 हजार रुपए घूस की मांग की थी। मामला 20 हजार में तय हुआ। बुधवार को कलेक्ट्रेट में बैठक खत्म होने के बाद सीओ अपनी गाड़ी से कलेक्ट्रेट के पूर्वी गेट पर पहुंचे। इसी दौरान प्रदीप ने उन्हें दस हजार रुपए दिए। इसके बाद निगरानी टीम ने उन्हें गिरफ्तार कर लिया। निगरानी टीम में इंस्पेक्टर संजीव कुमार, विजय कुमार, एएसआई सुधीर कुमार, संजय कुमार शामिल थे।
hin_Deva hin_Deva hin_Deva